<classify> Akizungumza jana jijini Dar es Salaam, Kaimu Katibu Mkuu wa BMT, Mohammed Kiganja alisema kamati hiyo imetokana na mapendekezo yaliyotolewa na wadau wa ngumi katika kikao cha pamoja kilichofanyika Aprili 6, mwaka huu.Aliitaja kamati hiyo ya muda kuwa inaundwa na Rais wa Oganaizesheni ya Ngumi za Kulipwa Tanzania TPBO, Yassin Abdallah Ustaadh, Rais wa Kamisheni ya Ngumi za Kulipwa Tanzania TPBC, Chaurembo Palasa, Rais wa Shirikisho la Ngumi la Kinyogoli KBF, Habib Kinyogoli na Rais wa Chama cha Ngumi za Kulipwa Tanzania PST Emmanuel Mlundwa.Wengine wanaotoka TPBC Limited ni Nemes Kavishe na Onesmo Ngowi. Kiganja alisema kamati hiyo kwa sasa itaongozwa na Ustaadh na Palasa ambapo baadaye wataamua atakayekuwa mwenyekiti.Jukumu la kamati ni kutengeneza katiba ya chombo itakayoweka mazingira ya kila taasisi kujiona ni sehemu ya chombo hicho kukiheshimu, kukitii na kukipa ushirikiano, alisema na kuongeza kuwa anaipa kamati hiyo siku 90 kuandaa katiba hiyo haraka.Pia, alisema itafanya kazi kwa ukaribu na serikali, itaratibu taratibu za mashindano ya ndani na nje na kutengeneza kanuni mbalimbali za chombo na kupendekeza hatua mbalimbali za kuchukuliwa kwa watakaokwenda kinyume dhidi ya taratibu hizo.Ni mategemeo ya serikali kuanzia sasa kuona misafara yote ya kwenda nje kwa ajili ya ngumi inawekwa wazi kwa kamati na serikali na watakachovuna kitakuwa wazi, alisema.Alisema anategemea hakutakuwa na malumbano yasiyo ya msingi na yenye kuvuruga mchezo huo, na kwamba litasaidia kuongeza ajira kwa vijana wanaopenda kutumia miili yao kupata kipato.Kiganja alisema iwapo kamati hiyo itashindwa kutekeleza majukumu yake ipasavyo kama walivyokubaliana watatumbuliwa, kwani dhamira yao ni kuona kuwa ngumi za kulipwa zinakuwa na chombo kimoja kitakachofuata kanuni na sheria zitakazowekwa.Kwa upande wa Ustaadh na Palasa kwa pamoja walishukuru uteuzi huo na kuahidi kutomuangusha Katibu huyo.Ustaadh alisema chombo hicho kitafanya kazi kwa maadili na kuahidi kitawashughulikia mapromota matapeli na kuwafungia. Naye Palasa alisema sio tu mapromota watakaoshughulikiwa, bali hata viongozi wa vyama ambao watashindwa kuzingatia kanuni zitakazowekwa na wadau.  <topic>: michezo 